Boek: Marinda se koskas | Maroela Media
Marinda se koskas deur Marinda Engelbrecht maak voorsiening vir allerlei resepte: van ontbyt, sop, voorgeregte, brood en beskuit, tot slaai, seekos, vleis, groente, pasta en bygeregte. Daar is ook resepte vir nageregte, terte, koeke en ander soetigheid. Die resepteboek bevat liplek-lekker kos wat jy in 'n japtrap kan berei sonder fieterjasies of vreemde bestanddele. Die resepte is in alledaagse taal geskryf vir elke kosliefhebber en vir alledaagse gebruik.
Marinda Engelbrecht is by baie kinders en ouers bekend as "die tannie wat Vlooi op die verhoog gesit het". Vlooi is die kinderteaterproduksie wat al langer as 'n dekade groot vermaak aan jonk tot oud verskaf. Engelbrecht is 'n voorslag in die kombuis en hou nie van vaal kos nie, selfs afval moet met 'n bietjie kleur voorgesit word. Sy is aanbieder van die gewilde kosprogramme Maklik met Marinda en Laat die potte prut op VIA, DStv-kanaal 147.